ब्राह्मणों ने जिस आदिवासी को रोका, उसके लिए भगवान खुद मंदिर से बाहर आए
Jagannath Puri Rath Yatra Adivasi Devotees Story. जगन्नाथ भाई बलराम और बहन सुभद्रा के साथ अपने मंदिर से 3 किमी दूर गुंडिचा मंदिर गए थे। उनकी रथ यात्रा में करीब 25 लाख भक्त शामिल हुए। 28 जून को लौटे, तब भी करीब 10 लाख भक्त उनके साथ चले। यात्रा के दौरान ही हमने भक्त दासिया बाउरी की कहानी सुनी।
9 दिन मौसी के यहां बिताने के बाद लौटे भगवान जगन्नाथ शनिवार रात 11:22 बजे अपने आसन यानी पुरी के जगन्नाथ मंदिर में विराज गए। भगवान जगन्नाथ के बिना बताए मौसी के घर जाने से पत्नी लक्ष्मी रूठी थीं, इसलिए लौटकर पहले उन्हें मनाया। इधर मंदिर में भगवान जगन्नाथ के लौटने की खुशी है, तो यहां से 45 किमी दूर बालीगांव में भी उत्सव मन रहा है। ये गांव उनके एक आदिवासी भक्त का है।
20 जून को भगवान जगन्नाथ भाई बलराम और बहन सुभद्रा के साथ अपने मंदिर से 3 किमी दूर गुंडिचा मंदिर गए थे। उनकी रथ यात्रा में करीब 25 लाख भक्त शामिल हुए। 28 जून को लौटे, तब भी करीब 10 लाख भक्त उनके साथ चले।
यात्रा के दौरान ही हमने भक्त दासिया बाउरी की कहानी सुनी। ये कहानी 15 शताब्दी के आखिर की है। पुरी के लोग बताते हैं कि दासिया आदिवासी थे, इसलिए उन्हें मंदिर में घुसने की इजाजत नहीं थी। दासिया ने कहा, प्रभु, मैं मंदिर में नहीं आ सकता, इसलिए आपको बाहर आना पड़ेगा। मेरा प्रसाद लेना पड़ेगा।
भक्त की जिद के सामने भगवान जगन्नाथ हार गए और उन्हें मंदिर से बाहर आना पड़ा। अब बालीगांव में दासिया का बड़ा सा मंदिर बना है। पूरे ओडिशा में उनकी पूजा की जाती है। आगे की कहानी जानने हम बालीगांव पहुंचे।
ये गांव हाईवे पर है, इसलिए जाने में परेशानी नहीं हुई। दासिया का नाम लेते ही लोग हाथ जोड़कर रास्ता बता देते। गांव के एंट्री गेट के बिल्कुल करीब दासिया बाउरी के नाम का बोर्ड लगा है। गांव के अंदर उनकी बड़ी मूर्ति है। इसे 2018 में ओडिशा सरकार ने बनवाया था। दासिया के वंशज अब भी गांव में रहते हैं।
दीवारों पर दासिया की भक्ति की पेंटिंग, मंदिर की सेवा में लगी दूसरी पीढ़ी
गांव में एक किमी चलने के बाद हम मंदिर तक पहुंचे। पत्थरों से बना बड़ा सा मंदिर। यहां कोई हिंदी बोलने वाला नहीं मिला। लोगों से बात करने में हमारे ड्राइवर ने मदद की। मंदिर के बीच में भगवान जगन्नाथ का आसन है। सामने गरुड़ स्तंभ और फिर हाथों में नारियल लिए प्रभु को निहारते भक्त दासिया बाउरी की मूर्ति।
मुख्य मंदिर से थोड़ा हटे, तो नजर एक तालाब के पास मौजूद छोटे मंदिर पर गई। मंदिर की दीवारों पर पेंटिंग बनी हैं। इनके बारे में पूछा, तो पता चला ये दासिया की भक्ति की कहानियां हैं। दासिया की कुटिया की जगह अब उनकी समाधि है। उनके तालाब में आज भी कमल उगते हैं। यहीं से कमल तोड़कर दासिया भगवान जगन्नाथ को चढ़ाते थे।
दासिया के मंदिर में पुजारी सुरेंद्र दास मिले। उम्र 75 साल है। दासिया की कहानी हमें सुरेंद्र दास ने ही सुनाई।
दासिया ने ब्राह्मणों के हाथों भेजा नारियल, कहा- खुद जगन्नाथ लेने आएं, तभी देना 
सुरेंद्र दास ने बताया, ‘दासिया तंती जाति के थे। कपड़े बुनते थे। आदिवासी थे, इसलिए मंदिर में नहीं जा सकते थे। उन्होंने पुरी में जगन्नाथजी के दर्शन करने के लिए जा रहे कुछ ब्राह्मणों को अपने पेड़ से नारियल तोड़कर दिया। उनसे कहा- इसे जगन्नाथ प्रभु के हाथ में ही देना। खुद लें तो देना, नहीं तो वापस ले आना। ब्राह्मणों ने नारियल लिया और पुरी की ओर चल दिए।’
‘ब्राह्मणों ने वही किया, जैसा दासिया ने कहा था। उन्हें विश्वास तो नहीं था, लेकिन भगवान का मामला था, सो झूठ बोल नहीं सकते थे। ब्राह्मणों ने प्रभु से कहा- दासिया ने नारियल भेजा है, कहा है खुद लें, तो देकर आना, नहीं तो वापस ले आना। वे भगवान से प्रार्थना कर ही रहे थे कि नारियल उनके हाथों से गायब हो गया।’
ब्राह्मण एक दिन और मंदिर में रुके। सुबह मंदिर के पुजारी से पूछा कि क्या कोई नारियल जगन्नाथ जी के मूर्ति के पास मिला है। पुजारी हैरान थे, क्योंकि सुबह जगन्नाथ जी के आसन के नीचे नारियल के छिलके पड़े थे।' ब्राह्मणों ने ये बात दासिया को बताई। पूरे गांव में उनके चर्चे हो गए।’
दासिया के वंशज गांव में ही हैं। उनके घर पहुंचे तो बंधु दास से मुलाकात हुई। उन्होंने भी एक किस्सा सुनाया…
दासिया की पत्नी ने ताना मारा- भक्त हो, जगन्नाथ से कहो- रथ गांव लेकर आ जाएं…
बंधु दास कहते हैं, ‘दासिया के कोई बच्चा नहीं था। बस पति-पत्नी ही थे। हम लोग उनके खानदान के हैं, जैसे एक परिवार में कई भाई होते हैं। फिर उनके वंश आगे बढ़ते हैं, वैसे ही हम दासिया के चाचा के परिवार के हैं। बचपन से हमने हमारे बाबा, उनके बाबा, फिर उनके भी बाबा के समय की कई कहानियां दासिया बाबा के बारे में सुनी हैं।’
कहते हैं, 'एक बार पुरी में जगन्नाथ यात्रा चल रही थी। बाबा दासिया की पत्नी ने ताना मारा। भक्त हो, मंदिर के अंदर तो कोई जाने नहीं देगा। रथ छूने नहीं दिया जाएगा। अपने प्रभु से कहो, रथ बालीगांव की तरफ मोड़ लें...। उनका रथ यहां ला सकते हो क्या?'
दासिया हठी तो थे ही। उन्होंने प्रभु से हठ किया कि उनका रथ देखना है। कहते हैं, तभी झोपड़ी के बाहर तालाब में रथ की छाया बन गई। उनकी पत्नी हैरान थीं। उन्होंने हाथ जोड़े, माफी मांगी और कहा...प्रभु माफ कर दो। दासिया की भक्ति पर मुझे शक नहीं करना चाहिए था। इतना ही नहीं रथ की छाया पूरे 9 दिन तक पानी में पड़ती रही।'
एक और किस्सा…दासिया ने पंचदूतों को मछली में जगन्नाथ के दर्शन कराए...
बंधु दास कहते हैं, 'जगन्नाथ के भक्त जिन्हें पंचदूत या पंचसखा कहते हैं, दासिया से मिलने गांव आए। दरअसल वे दासिया की भक्ति को परखना चाहते थे। गांव पहुंचे तो तालाब में मछली पकड़ रहे एक व्यक्ति से पूछा- दासिया का घर जानते हो। उसने कहा, मैं ही दासिया हूं।’
‘पंचसखा ने कहा- शाम का वक्त है, जगन्नाथ की पूजा करनी चाहिए। तुम तो मछली पकड़ रहे हो। कैसे भक्त हो। दासिया ने उत्तर दिया- मैं तो जगन्नाथ के साथ ही खेल रहा हूं। पंचसखा बोले- मजाक उड़ा रहे हो। जवाब मिला- खुद ही देख लो। जैसे ही उसने मछली ऊपर उठाई, उसमें जगन्नाथ की छवि उभर आई।’
‘पंचसखा हैरान रहे गए। दासिया ने कहा- मेरे घर का रास्ता कैसे मिला। पंचसखा बोले- खुद जगन्नाथ ने बताया। ऊपर दासिया ने देखा तो जगन्नाथ की छवि आसमान में उभरी थी।’
बंधु दास ने बताया, ‘अब आदिवासियों के मंदिर में जाने में मनाही नहीं है। यहां तक कि जब जगन्नाथ रथ यात्रा होती है, तो इसी गांव का नारियल तोड़कर रथ का निर्माण शुरू होता है। दासिया की समाधि में प्रसाद के रूप में नारियल ही चढ़ता है।’
दासिया की तरह भक्त सालबेग की कहानी भी मशहूर
दासिया बाउरी की तरह सालबेग की कहानी भी पुरी का हर व्यक्ति जानता है। सालबेग के भजन और कविताएं पुरी में खूब गाई जाती हैं। सालबेग मुसलमान पिता और ब्राह्मण मां के बेटे थे। बचपन से जगन्नाथ के भक्त। पुरी में उनका मंदिर बना है। गुंडिचा मंदिर से लौटते वक्त भगवान जगन्नाथ का रथ यहां जरूर रुकता है।
मंदिर के प्रमुख सेवक विश्वनाथ बताते हैं कि ‘400 साल पहले सालबेग दर्शन के लिए वृंदावन से पुरी आए थे। तब लोग पैदल यात्रा करते थे। चलते-चलते वे बीमार हो गए। रथयात्रा का समय था।
सालबेग ने जगन्नाथ को पुकारा। कहा- अब आगे नहीं बढ़ पाऊंगा। प्रभु मुझे यहीं दर्शन दो।’
‘उस वक्त भगवान जगन्नाथ मौसी के मंदिर से अपने मंदिर जा रहे थे। गुंडिचा मंदिर से जगन्नाथ मंदिर वापसी की परंपरा को बाहुड़ा कहते हैं। 'कहा जाता है बलभद्र और सुभद्रा के रथ तो चलते रहे, लेकिन जगन्नाथ का रथ वहीं रुक गया। उसे हाथियों से खींचने की कोशिश की गई, पर नहीं खिंचा। भक्त सालबेग ने दर्शन किए, तब जाकर रथ चला।'
विश्वनाथ मंदिर में बने चबूतरेनुमा कमरे की तरफ इशारा कर कहते हैं, ‘इस जगह सालबेग को जगन्नाथ के दर्शन हुए थे और यहीं सालबेग ने प्राण त्यागे थे। इसीलिए यहां उनकी समाधि बना दी गई थी। पहले यही समाधि थी।'
भगवान जगन्नाथ के भक्तों की कई कहानियां हैं। इनका कोई प्रमाण तो नहीं है, पर आस्था में सवाल नहीं होते। तभी तो सदियों से पुरी में हर साल रथ यात्रा होती है। भगवान जगन्नाथ 9 दिन के लिए अपनी मां जैसी रानी गुंडिचा के मंदिर जाते हैं। हर बार लक्ष्मी रूठती हैं और जगन्नाथ उन्हें मनाते हैं। सालबेग के मंदिर के सामने भगवान जगन्नाथ का रथ रुकता है और भगवान जगन्नाथ के आसन पर विराजने पर बालीगांव में उत्सव मनता है।
जगन्नाथ रथ यात्रा से जुड़ी ये खबरें भी पढ़िए...
